A Bizottság határozata
(1994. május 19.)
a Thaiföldről származó halászati és akvakultúra-termékek behozatalára vonatkozó különleges feltételek megállapításáról
(94/325/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [1] és különösen annak 11. cikke (1) bekezdésére,
mivel a Bizottság egy szakértője látogatást tett Thaiföldön, hogy ellenőrizze a körülményeket, melyek között a Közösségbe szánt halászati termékeket előállítják, tárolják és feladják;
mivel a halászati termékek egészségügyi vizsgálatával és ellenőrzésével kapcsolatos thaiföldi jogszabályok egyenértékűnek tekinthetők a 91/493/EGK irányelvben megállapítottakkal;
mivel az illetékes thaiföldi hatóság, a "Ministry of Agriculture and Cooperatives, Department of Fisheries" és annak vizsgálatokért felelős osztálya, a "Fish Inspection and Quality Control Division" képesek arra, hogy hatékonyan ellenőrizzék a hatályos törvények alkalmazását;
mivel a 91/493/EGK irányelv 11. cikke (4) bekezdésének a) pontjában említett egészségügyi bizonyítvány kiállítására vonatkozó eljárásban meg kell határozni egy bizonyítványmintát, a bizonyítvány kiállítása során alkalmazott nyelvre (nyelvekre) vonatkozó minimális követelményeket, valamint az annak aláírására jogosult személy beosztását;
mivel a 91/493/EGK irányelv 11. cikke (4) bekezdésének b) pontja értelmében a halászati termékek csomagolásán el kell helyezni egy jelölést, amely feltünteti a harmadik ország nevét és a származási létesítmény engedélyszámát;
mivel a 91/493/EGK irányelv 11. cikke (4) bekezdésének c) pontja értelmében össze kell állítani egy jegyzéket az engedélyezett létesítményekről; mivel a jegyzéket a Ministry of Agriculture and Fisheries, Department of Fisheriestől a Bizottsághoz eljuttatott közlemény alapján kell összeállítani; mivel tehát a Ministry of Agriculture and Fisheries, Department of Fisheries feladata biztosítani a 91/493/EGK irányelv 11. cikkének (4) bekezdésében ennek érdekében megállapított rendelkezések betartását;
mivel a Ministry of Agriculture and Fisheries, Department of Fisheries hivatalos biztosítékot nyújtott a 91/493/EGK irányelv mellékletének V. fejezetében megállapított szabályok betartása és a létesítmények engedélyezésével kapcsolatos, az említett irányelvben megállapítottakkal egyenértékű követelmények teljesítése tekintetében;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Thaiföldön a Ministry of Agriculture and Fisheries, Department of Fisheries (Fish Inspection and Quality Control Division) a halászati és akvakultúra-termékek 91/493/EGK irányelv követelményeinek való megfelelését ellenőrző és igazoló illetékes hatóság.
2. cikk
A Thaiföldről származó halászati és akvakultúra-termékeknek az alábbi feltételeknek kell megfelelniük:
1. minden szállítmányt számozott, eredeti, megfelelően kitöltött, aláírt, keltezett és egyetlen lapból álló, az A. mellékletben található mintának megfelelő egészségügyi bizonyítványnak kell kísérnie;
2. a termékeknek a B. mellékletben felsorolt engedélyezett létesítményekből kell származniuk;
3. a tartósított élelmiszerek előállítására szánt, ömlesztett, fagyasztott halászati termékek kivételével minden csomagon letörölhetetlen betűkkel fel kell tüntetni a "Thaiföld" szót és a származási létesítmény engedélyszámát.
3. cikk
(1) A 2. cikk (1) bekezdésében említett bizonyítványt azon tagállam hivatalos nyelveinek legalább az egyikén kell kiállítani, ahol az ellenőrzéseket végzik.
(2) A bizonyítványnak tartalmaznia kell a Ministry of Agriculture and Fisheries, Department of Fisheries képviselőjének nevét, beosztását és aláírását, valamint az előbbinek a többi bejegyzéstől eltérő színű hivatalos pecsétjét.
4. cikk
Ezt a határozatot 1994. augusztus 1-jétől kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 1994. május 19-én.